खास बातें
- नेश्नल इलेक्शन वॉच ने जारी किए आंकड़े
- विधायक चेतन्य कश्यप के पास 120 करोड़ की संपत्ति
- 20 विधायकों की संपत्ति 1 करोड़ से 2 करोड़ के बीच
विशेष प्रतिनिधि
इंदौर. मध्यप्रदेश विधानसभा चुनाव निकट है. जहाँ एक तरफ प्रदेश की गरीब जनता, किसान और निम्न वर्ग के मतदाता हैं वहीं दूसरी ओर इनके द्वारा चुने गए प्रतिनिधियों की रईसी है. इसी अमीरी की झलक पश्चिम मध्यप्रदेश के आदिवासी क्षेत्रों में भी दिखाई देती है.
मालवा – निमाड़ क्षेत्र से 66 विधायक चुनकर आते है. पिछले विधानसभा चुनाव में इन विधायकों ने चुनाव आयोग में हलफनामा जमा कर अपनी संपत्ति का खुलासा किया था. इन हलफनामों के आधार पर चुनावी गतिविधि पर नजर रखने वाली संस्था नेश्नल इलेक्शन वॉच ने कुछ आँकड़े जारी किए थे. इसके अनुसार मालवा-निमाड़ के 66 विधायकों में से आधे से ज्यादा याने कि 46 विधायक करोड़पति हैं. यह विधायक कांग्रेस एवं भाजपा दोनों पार्टियों से हैं. जिनमें सबसे बड़ा नाम रतलाम सिटी से भाजपा विधायक चेतन्य कश्यप का आता है. इनकी संपत्ति तकरीबन 120 करोड़ रूपए है, जो कि पूरे क्षेत्र के विधायकों में सबसे ज्यादा हैं.
इन 46 करोड़पति विधायकों में 40 विधायक भारतीय जनता पार्टी से है. 6 विधायक कांग्रेस पार्टी के हैं. चुंकि मालवा – निमाड़ की 66 सीटों में 56 सीटों पर भाजपा विधायक जीतकर आये थे. कांग्रेस विधायक केवल 9 सीटों पर काबिज हैं. जिसके कारण भाजपा के करोड़पति विधायकों की संख्या ज्यादा है.
इन करोड़पति विधायकों में 20 विधायक ऐसे हैं जिनकी संपत्ति 1 करोड़ से 2 करोड़ के बीच है. 15 विधायकों की जायदाद 5 करोड़ रूपए तक है. इंदौर 1 से विधायक सुदर्शन गुप्ता, उज्जैन उत्तर से पारसचंद्र जैन, महेश्वर से राजकुमार मेव, राजपुर से बाला बच्चन, और हरसूद से विजय शाह – इनके द्वारा चुनाव आयोग में दायर हलफनामे के अनुसार इनकी संपत्ति 5 करोड़ रूपए से ज्यादा की हैं.
6 विधायक ऐसे भी है जिनकी संपत्ति 10 करोड़ से ज्यादा है. इनमें देपालपुर से भाजपा विधायक मनोज पटेल की 18 करोड़ 48 लाख रूपए, राउ से कांग्रेसी विधायक जीतू पटवारी की 13 करोड़ 25 लाख, उज्जैन दक्षिण से भाजपा के मोहन यादव की 16 करोड़ 95 लाख, कसरावद से कांग्रेस विधायक सचिन यादव की 23 करोड़ 8 लाख रूपए, देवास से भाजपा विधायक गायत्री राजे पवार की 26 करोड़ 18 लाख रूपए की संपत्ति है.
उल्लेखनीय है कि प्रदेश की प्रति व्यक्ति आय सालाना मात्र 56 हजार रूपए है.आगामी चुनावों के लिए अभी तक किसी भी पार्टी ने अपने उम्मीदवारों की घोषणा नहीं की है. संभव है कि जब नई विधानसभा सदन में बैठेगी तब इन करोड़पति विधायकों की संख्या में इजाफा ही हो. चुंकि मध्यप्रदेश विधानसभा के पिछले तीन कार्यकाल पर गौर करें तो चुनाव दर चुनाव हर पाँच साल बाद, अमीर विधायकों की संख्या में बढ़ोतरी ही हुई है.
hin_Deva hin_Deva awa_Deva awa_Deva mag_Deva hin_Deva awa_Deva awa_Deva awa_Deva awa_Deva hin_Deva